### NN 126/2023 (27.10.2023.), Rješenje o određivanju područja Stalnog graničnog prijelaza za međunarodni promet putnika i roba u zračnom prometu Split

POLICIJSKA UPRAVA
 SPLITSKO-DALMATINSKA

1766

Na temelju članka 12. stavka 2. Zakona o nadzoru državne granice (»Narodne novine«, br. 83/13, 27/16 i 114/22), Policijska uprava Splitsko-dalmatinska donosi

RJEŠENJE

O ODREĐIVANJU PODRUČJA STALNOG GRANIČNOG PRIJELAZA ZA MEĐUNARODNI PROMET PUTNIKA I ROBA U ZRAČNOM PROMETU SPLIT

Članak 1.

Područje Stalnog graničnog prijelaza za međunarodni promet putnika i roba u zračnom prometu Split nalazi se na prostoru Zračne luke Split, otvorene za međunarodni zračni promet.

Članak 2.

Ukupna površina područja Stalnog graničnog prijelaza za međunarodni promet putnika i roba u zračnom prometu Split iznosi 111 643 m².

Članak 3.

Područje Stalnog graničnog prijelaza za međunarodni promet putnika i roba u zračnom prometu Split obuhvaća zaštitno ograničena i nadzirana područja Zračne luke Split, odnosno, sljedeće prostore, objekte, stabilne uređaje i naprave:

– Stajanka za zrakoplove:

– prostor određen kružnicom radijusa od 100 m s ishodištem u geometrijskom težištu prostora na stajanci za zrakoplove za vrijeme zadržavanja zrakoplova u operativnom statusu u međunarodnom zračnom prometu te zamišljenim unutarnjim rubom i cijelom dužinom trase ukupne širine 30 metara namijenjene za kretanje putnika navedenog zrakoplova na dionici između zrakoplova i putničkog terminala ili terminala općeg i poslovnog zrakoplovstva, osim ako se ne radi o zrakoplovu koji je predmet izvanrednog događaja.

– Podrum zgrade putničkog terminala, razina – 2:

– sortirnica za prihvat, sortiranje i otpremu predane prtljagu u međunarodnom prometu s pripadajućim pokretnim trakama i uređajima za dostavu prtljage,

– Podrum zgrade putničkog terminala, razina – 1:

– sortirnica za iskrcaj dolazne prtljage na sustav za preuzimanje prtljage u međunarodnom prometu s pripadajućim pokretnim trakama i uređajima za dostavu prtljage,

– Prizemlje zgrade putničkog terminala, razina 0:

– prostor putničkog terminala za prihvat putnika u međunarodnom dolasku, s pripadajućim službenim prostorijama granične policije i kontrolnim kućicama za graničnu kontrolu, službenim prostorijama carine te carinsku kontrolu s pripadajućim RTG uređajima i za smještaj carinske robe,

– prostor za preuzimanje predane prtljage u međunarodnom prometu,

– službene prostorije Ureda za izgubljenu / nađenu prtljagu, sanitarni čvor namijenjen putnicima u dolasku,

– prostor za obavljanje ulazne i izlazne granične i carinske kontrole putnika i članova posade općeg i poslovnog zrakoplovstva,

– prostor predviđen za II liniju granične kontrole putnika i članova posade općeg i poslovnog zrakoplovstva,

– prostor aerodromskih službi prihvata i otprema zrakoplova u međunarodnom prometu, prostorije osoblja općeg i poslovnog zrakoplovstva kao i područje VIP salona i čekaonice za putnike i članove posade općeg i poslovnog zrakoplovstva.

– I kat zgrade putničkog terminala, razina + 1:

– prostor putničkog terminala za otpremu putnika u međunarodnom odlasku, s pripadajućim službenim prostorijama granične policije i kontrolnim kućicama za graničnu kontrolu, službenim prostorijama carine te carinsku kontrolu,

– čekaonica za putnike u međunarodnom odlasku s pripadajućim sanitarnim čvorovima, ugostiteljskim i trgovačkim sadržajima, te stepenicama i liftovima za izlazak na stajanku za zrakoplove.

Navedeni dijelovi područja Stalnog graničnog prijelaza za međunarodni promet putnika i roba u zračnom prometu Split nalaze se na sljedećim katastarskim česticama:

– Na č. z. 1356/9 k. o. Kaštel Štafilić nalaze se sljedeća područja:

– Zaštitno ograničeno područje za sortiranje predane prtljage u međunarodnom prometu u podrumu zgrade putničkog terminala (razina – 2) površine 8 920 m²,

– Zaštitno ograničeno područje za iskrcaj dolazne prtljage na sustav za preuzimanje prtljage u međunarodnom prometu u podrumu zgrade putničkog terminala (razina – 1) površine 2 596 m²,

– Zaštitno ograničeno područje ulazne granične kontrole i prostorije aerodromske policije u prizemlju (razina 0) zgrade putničkog terminala površine 1 405 m²,

– Nadzirano područje za preuzimanje prtljage u međunarodnom prometu u prizemlju (razina 0) zgrade putničkog terminala površine 3 476 m²,

– Nadzirano područje ulazne carinske kontrole s pripadajućom prostorijom za smještaj carinske robe, službene prostorije Ureda za izgubljenu/nađenu prtljagu, sanitarni čvor namijenjen putnicima u prizemlju (razina 0) zgrade putničkog terminala površine 212 m²,

– Zaštitno ograničeno područje izlazne granične kontrole na 1. katu (razina +1) zgrade putničkog terminala, počevši od ureda koje koristi carina i policija, a nalaze se neposredno ispred kućica izlazne granične kontrole, područje za odlazeće putnike i članove posada u međunarodnom prometu (čekaonica s izlazima, prostorije koje koristi osoblje Zračne luke, sanitarni čvorovi te ugostiteljski i trgovački sadržaji) površine 2 426 m²,

– Zaštitno ograničeno područje ulazne i izlazne granične te carinske kontrole za putnike i članove posade općeg i poslovnog zrakoplovstva, prostor predviđen za II liniju granične kontrole putnika i članova posade općeg i poslovnog zrakoplovstva, čekaonica sa izlazom, cijeli prostor VIP salona, prostorije osoblja općeg i poslovnog zrakoplovstva, sanitarni čvorovi i hodnik čiji dijelovi ulaze u područje graničnog prijelaza samo u ograničenom vremenu dok se putnici ili posada nalaze u navedenom prostoru, u prizemlju zgrade putničkog terminala (razina 0) površine 402 m²,

– Zaštitno ograničeno područje stajanke za zrakoplove ukupne površine 26 110 m², čiji dijelovi ulaze u područje graničnog prijelaza i to za vrijeme i na mjestu gdje je zaustavljen ili parkiran zrakoplov u međunarodnom prometu,

– Na č. z. 1356/1 k. o. Kaštel Štafilić nalaze se sljedeća područja:

– Zaštitno ograničeno područje stajanke za zrakoplove ukupne površine 66 079 m², čiji dijelovi ulaze u područje graničnog prijelaza i to za vrijeme i na mjestu gdje je zaustavljen ili parkiran zrakoplov u međunarodnom prometu, u radijusu od 100 metara, te unutarnjim rubom i cijelom dužinom trase ukupne širine 30 metara namijenjene za kretanje putnika navedenog zrakoplova na dionici između zrakoplova i putničkog terminala ili terminala općeg i poslovnog zrakoplovstva, osim ako se ne radi o zrakoplovu koji je predmet izvanrednog događaja,

– Zaštitno ograničeno područje carinskog skladišta u zgradi robnog terminala površine 17 m².

Članak 4.

Sastavni dijelovi ovog Rješenja su i tlocrti svih razina objekata Zračne luke Split u kojima se nalaze dijelovi područja Stalnog graničnog prijelaza za međunarodni promet putnika i roba u zračnom prometu Split te prikaz cijelog područja Zračne luke Split s označenim dijelovima navedenog područja van objekta pristanišne zgrade, navedeni u članku 3., s istaknutim granicama područja graničnog prijelaza. (privici: 5)

Članak 5.

Stupanjem na snagu ovog Rješenja prestaje važiti Rješenje o određivanju područja stalnog graničnog prijelaza za međunarodni promet putnika i roba u zračnom prometu Split broj: 511-12-40-120/50-6/2019 od 7. travnja 2020. godine. (»Narodne novine« br. 63/2020).

Članak 6.

Ovo Rješenje stupa na snagu osmoga dana od objave u »Narodnim novinama«.

Klasa: NK-UP/I-212-06/23-01/4
 Urbroj: 511-12-41-23-30
 Split, 3. listopada 2023.

Načelnik
 Slobodan Marendić, v. r.

![](/files/_web/sluzbeni-dio/2023/132808/images/4222.jpg)

![](/files/_web/sluzbeni-dio/2023/132808/images/4214.jpg)

![](/files/_web/sluzbeni-dio/2023/132808/images/4206.jpg)

![](/files/_web/sluzbeni-dio/2023/132808/images/4196.jpg)

![](/files/_web/sluzbeni-dio/2023/132808/images/4187.jpg)